
[bookmark: TextBodyBegin]Europa-Parlamentet,
–	der henviser til forretningsordenens artikel 144, stk. 5, og artikel 132, stk. 4,
A.	der henviser til, at der findes over 300 politiske fanger i Venezuela;
B.	der henviser til, at Rocío San Miguel, en advokat og menneskerettighedsaktivist med spansk statsborgerskab, den 9. februar 2024 blev kidnappet af det venezuelanske regime og dømt for mistanke om sammensværgelse mod Nicolás Maduro og hans regime på et politisk motiveret grundlag; der henviser til, at hun i øjeblikket tilbageholdes i El Helicoide-fængslet, som er kendt for menneskerettighedskrænkelser, herunder tortur;
C.	der henviser til, at Maduros regime udviste FN's Højkommissariat for Menneskerettigheder (OHCHR) efter at have anklaget vedkommende for "kolonialistisk, krænkende" adfærd og tilskyndelse til politisk opposition efter at FN's kommissær havde fordømt anholdelsen af San Miguel;
D.	der henviser til, at general Hernández Da Costa har været politisk fange siden august 2018; der henviser til, at han den 19. februar 2024 blev tvangsoverflyttet til El Rodeo 1-fængslet, som har til formål at tilbageholde politiske fanger; der henviser til, at et ukendt antal fanger, herunder nogle EU-borgere, også blev overflyttet; der henviser til, at generalen lider af sygdomme, der kræver konstant behandling, hvilket han nægtes;
E.	der henviser til, at fire kampagnekoordinatorer, der arbejdede for oppositionen til regimets præsidentkandidat, María Corina Machado – Juan Freites, Luis Camacaro, Guillermo Lopez og Emil Brandt – også er blevet tilbageholdt af politiske grunde og sidder i isolation;
F.	der henviser til, at den ikkeanerkendte nationalforsamling i januar 2024 genoptog sin behandling af en lov, der har til formål at begrænse, kriminalisere og lukke ikkestatslige organisationer;
1.	fordømmer på det kraftigste Maduros regime for at have fængslet hundredvis af politiske fanger;
2.	beklager, at disse fanger tilbageholdes under forhold, der er i strid med FN's minimumsstandardregler for behandling af fanger;
3.	kræver øjeblikkelig, betingelsesløs løsladelse af alle politiske fanger og vilkårligt tilbageholdte personer samt fuld rehabilitering af deres rettigheder; opfordrer regimet til at indstille sin undertrykkelsespolitik og sine angreb på civilsamfundet og oppositionen;
4.	opfordrer indtrængende de chilenske myndigheder til fuldt ud at efterforske mordet på Ronald Ojeda, en tidligere politisk fange, der flygtede fra Maduro-regimet;
5.	opfordrer Unionens højtstående repræsentant for udenrigsanliggender og sikkerhedspolitik og næstformand for Kommissionen (HR/NF) og Rådet til at skærpe sanktionerne mod regimet, herunder højtstående embedsmænd, medlemmer af sikkerhedsstyrkerne og regimets højesteret samt Maduro selv;
6.	opfordrer indtrængende Den Internationale Straffedomstol til at medtage igangværende menneskerettighedskrænkelser og vilkårlige tilbageholdelser i sin undersøgelse af Maduro-regimets påståede forbrydelser mod menneskeheden;
7.	opfordrer det internationale samfund til at støtte en tilbagevenden til demokrati i Venezuela, navnlig i lyset af det kommende valg, hvor lederen af oppositionen mod regimet, María Corina Machado, skal have mulighed for at deltage fuldt ud;
8.	opfordrer indtrængende de venezuelanske myndigheder til at genindføre OHCHR og garantere dets adgang til fængslerne samt sikre uhindret adgang til mandatindehaverne for FN's særlige procedurer;
[bookmark: TextBodyEnd]9.	pålægger sin formand at sende denne beslutning til Rådet, HR/NF, medlemsstaterne, EU's Sammenslutning af Latinamerikanske og Caribiske Stater, Organisationen af Amerikanske Stater, FN's generalsekretær og det venezuelanske regime.

